Laaste kans vir Kapenaars om kragstelsels te registreerFoto ter illustrasie. (Foto: pixabay) Inwoners van Kaapstad het tot Vrydag geleentheid om hulle kragopwekkingstoestelle by die metroraad te laat registreer. Indien hulle versuim om dit te doen, sal hulle van die metro se netwerk afgeskop word en R6 426,90 vir die losskakeling gevra word, het Phindile Maxiti, burgemeesterskomiteelid vir energie en klimaatsverandering gesê. Die sperdatum is reeds van 28 Februarie tot 31 Mei vanjaar verleng om inwoners genoeg tyd te gee om te registreer. Registrasie by die metroraad is verpligtend vir alle kleinskaalse kragprojekte soos sonpanele en hidro-opwekkingstelsels (“small-scale embedded generators”). Die vereiste geld slegs vir kragopwekkingstoestelle wat aan die metro se kragnetwerk gekoppel is. Maxiti het gesê die hoofredes vir die registrasieproses is om die veiligheid van kontrakteurs wat aan die netwerk werk te verseker, asook vir die stad om behoorlike beplanning van elektrisiteitsverspreiding te doen. Dit is belangrik vir kontrakteurs om te weet wanneer ŉ elektrisiteitsverbinding lewendig is. Wanneer ŉ gedeelte van ŉ netwerk afgeskakel word, maar ŉ ongeregistreerde opwekker voer steeds krag daarin, kan dit ŉ werker ernstig beseer of selfs doodskok, omdat die kontrakteurs werk met die aanname dat die stelsel nié lewendig is nie, het Maxiti gesê. Dit is dus belangrik om te weet wáár presies opwekkingstoestelle aan die netwerk gekoppel is. “Gemeet aan die getal oproepe wat ons kry, probeer mense regtig hard om betyds te registreer,” het Maxiti gesê. Hy het gesê diegene wat reeds met die proses begin het, maar probleme ondervind en die registrasieproses dus nie voor die sperdatum heeltemal afhandel nie, se omstandighede sal in ag geneem word. Die stad is nie by magte om toerusting te verwyder nie, maar diegene wat teen die sperdatum glad nie met die proses begin het nie, sal van die stelsel losgemaak word. Die metroraad begroot ook nie vir die losskakeling van die opwekkers nie en hef daarom ŉ diensfooi om die betrokke stelsel van die netwerk af te haal, het Maxiti gesê. Hy het gesê dit is ook belangrik vir die stad om te weet wáár inwoners krag opwek, sodat dit in sy uitbreidingsplanne in ag geneem kan word. Klik hier om te registreer. Die proses is gratis.